SELETUSKIRI

1.ETTEPANEKU TAUST

Kriisi järel tekkinud vajadus kiirete investeeringute rahastamise järele on enneolematult suur. Seetõttu tuleb liidu tasandil võtta otsustavaid ja erakorralisi meetmeid. Rahaline toetus tuleb anda kohe majanduse taastamise esimestel otsustavatel aastatel, sealhulgas 2020. aastal. Nii on võimalik toetada üleminekut esimestelt reageerimismeetmetelt pikaajalisemale taastamisele. Sekkumise ulatus ja ülesehitus peavad kajastama liidu ees seisvate väljakutsete ulatust ja kiireloomulisust. Komisjon teeb ettepaneku kasutada täiel määral ära ELi eelarve võimalused, et kaasata investeeringuid ja anda võimalikult kiiresti rahalist toetust majanduse taastamise esimestel otsustavatel kuudel ja aastatel.

Viimastel nädalatel on komisjon kasutanud ära kogu praeguse ELi eelarve paindlikkuse, et suunata iga olemasolev euro elude päästmisse ja elatusvahendite kaitsmisse. Need meetmed näitasid ELi eelarve tugevust anda liikmesriikidele kriisiolukorras õigeaegset ja olulist toetust. Samuti on need ammendanud kogu ELi praeguses eelarves allesjäänud paindlikkuse, tuues esile tungiva vajaduse uute meetmete järele, et toetada majanduse taastamise järgmisi ja otsustavaid etappe.

Seetõttu on vaja läbi vaadata nõukogu 2. detsembri 2013. aasta määrus (EL, Euratom) nr 1311/2013, millega määratakse kindlaks mitmeaastane finantsraamistik aastateks 2014–2020, et rahalist toetust oleks võimalik hakata andma võimalikult kiiresti juba 2020. aastal. See puudutab eelkõige varast vajadust rahastada maksevõime toetamise rahastamisvahendi eraldisi Euroopa Strateegiliste Investeeringute Fondi raames, liidu panust Euroopa Investeerimisfondi kapitali suurendamisse, täiendavaid ühtekuuluvuskulutusi võimalikult kiiresti REACT-EU raames ning suuremaid rahalisi vahendeid Euroopa Kestliku Arengu Fondi jaoks.

2.ETTEPANEKU ÕIGUSLIK KÜLG

Selleks et mobiliseerida investeeringuid ja anda võimalikult kiiresti rahalist toetust majanduse taastamise esimestel olulistel kuudel, nähakse käesoleva läbivaatamisega ette 2014.–2020. aasta mitmeaastase raamistiku kulude ülemmäärade suurendamine 2020. aastaks. Komisjon teeb ettepaneku suurendada 2020. aasta kulukohustuste assigneeringute ülemmäärasid järgmiselt:

–alamrubriigi 1a „Konkurentsivõime majanduskasvu ja tööhõive tagamiseks“ kulukohustuste assigneeringute ülemmäära suurendatakse 25 681 miljoni euroni (2011. aasta hindades);

–alamrubriigi 1b „Majanduslik, sotsiaalne ja territoriaalne ühtekuuluvus“ kulukohustuste assigneeringute ülemmäära suurendatakse 53 109 miljoni euroni (2011. aasta hindades);

–rubriigi 4 „Globaalne Euroopa“ kulukohustuste assigneeringute ülemmäära suurendatakse 9 665 miljoni euroni (2011. aasta hindades).

Kulukohustuste ülemmäärade kavandatav suurendamine toob kaasa maksevajaduste suurenemise 6 040 miljoni euro ulatuses, mis on kooskõlas 2020. aasta maksete ülemmääraga, mida on kohandatud 2019. aasta mai tehnilise kohandusega. Seetõttu ei tee komisjon ettepanekut muuta 2020. aasta maksete ülemmäärasid. Määruse (EL, Euratom) nr 1311/2013 lisa asendatakse käesoleva määruse lisa tekstiga. Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu artikli 135 lõikele 2 ei tuleks käesolevat määrust kohaldada Ühendkuningriigi suhtes osas, milles see mõjutab Ühendkuningriigi finantskohustusi võrreldes Ühendkuningriigi liidust väljaastumise kuupäeval kehtinud kohustustega.

2020/0109 (APP)

Ettepanek:

NÕUKOGU MÄÄRUS,